**Dôvodová správa**

1. **Všeobecná časť**

Návrh zákona, ktorým sa mení a dopĺňa zákon č. 289/2008 Z. z., ktorým sa mení zákon č. 289/2008 Z. z. o používaní elektronickej registračnej pokladnice a o zmene a doplnení zákona Slovenskej národnej rady č. 511/1992 Zb. o správe daní a poplatkov a o zmenách v sústave územných finančných orgánov v znení neskorších predpisov v znení neskorších predpisov predkladajú na rokovanie Národnej rady Slovenskej republiky poslanci Národnej rady Slovenskej republiky Jana Kiššová, Jozef Rajtár, Eugen Jurzyca, Milan Laurenčík a Alojz Baránik.

**Cieľom predloženého návrhu zákona je posunutie povinnosti podnikateľských subjektov používať on-line registračnú pokladnicu z dnes platného termínu 1. júla 2019 na 1. januára 2020.**

Zákonom č. 368/2018 Z. z., ktorý novelizoval zákon č. 289/2008 Z. z. upravujúci používanie registračných pokladníc, bola zavedená rozsiahla právna úprava systému e-kasa, ktorá stanovila povinnosť používať on-line registračnú pokladnicu od 1. júla 2019. Takto nastavený termín predstavuje pre množstvo podnikateľských subjektov povinnosť v pomerne krátkom čase sa tomuto novému ustanoveniu prispôsobiť, pričom je sprevádzaný aj technickými a organizačnými problémami spôsobenými nevyhnutnosťou v krátkom čase vykonať upgrade softvéru nevyhnutného pre prechod na nový systém.

Návrh zákona je v súlade s Ústavou Slovenskej republiky, zákonmi a ďalšími všeobecne záväznými právnymi predpismi, ako aj s medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právom Európskej únie.

Návrh zákona nebude mať negatívny vplyv na verejné financie, nebude mať negatívne sociálne vplyvy, ani negatívny vplyv na životné prostredie a na informatizáciu spoločnosti. Predložený návrh bude mať pozitívny vplyv na podnikateľské prostredie a nebude mať negatívny vplyv na manželstvo, rodičovstvo a rodinu.

**B. Osobitná časť**

**K čl. I**

**K bodu 1**

Navrhovanou úpravou v § 18ce ods. 3 sa posúva termín na splnenie povinnosti začať používať on-line registračnú pokladnicu, ktorá spĺňa požiadavky podľa § 4a ods. 2 v znení účinnom od 1. januára 2019, z pôvodného termínu 1. júla 2019 na 1. januára 2020.

**K bodu 2**

Navrhovanou úpravou v § 18ce ods. 5 sa posúva termín, kedy sa najneskôr zruší daňový kód elektronickej registračnej pokladnice pridelený podnikateľovi, ktorý nebol zrušený podľa § 15 ods. 6 v znení účinnom od 1. januára 2019, z pôvodného termínu 1. júla 2019 na 1. januára 2020.

**K čl. II**

Navrhuje sa, aby tento zákon nadobudol účinnosť 30. júna 2019.